To Autumn

《***To Autumn***》（《至秋》）係英國浪漫主義詩人吉茨（1795年10月31號—1821年2月23號）嗰一首詩。箇隻作品嘚1819年9月19號寫正，第年發表嘚吉茨嗰詩集裡頭。《To Autumn》係吉茨嗰「1819年 六大俄打」嗰最晏嗰詩作。話係話1819年佢突即因為個人嗰原因，冇閑去寫作詩歌，佢哈係經過一回秋夜嘚Winchester團近嗰散步之後寫正《To Autumn》。箇部作品也係吉茨嗰詩人生涯嗰完結點，因為佢許時間拕逼得去賺錢，冇可能憑得詩人嗰身份過生活。《To Autumn》刊發後一年多滴子，吉茨就死嘚羅馬。

箇首詩有三隻詩節，每隻詩節有一十一行韻文，描述季節嗰進程變化，由作物嗰晏熟到大收再到秋末冬來嗰許幾日。詩作通過對秋天嗰擬人化、收穫嗰豐産、視聽嗰感官，表現出豐富嗰想像力。佢嗰畫面同英國畫家John Constable嗰田園畫作有交集，吉茨自簡都話佢散步過後相到嗰作過嗰田好似一幅畫。

箇部作品時常拕解讀係對死亡嗰借喻，也拕認為係吉茨對當年發生嗰貝特魯大屠殺嗰回應。哈有人話係吉茨對好幾隻英國詩人嗰詩作嗰回應，好似拜倫嗰《Childe Harold's Pilgrimage》（車都夏婁都嗰遊記），話嗰係對別嗰國家自然美景嗰讚賞；或雪利頭年發表嗰《Ode to the West Wind》（西風頌），兩者之間有直接嗰對比反差。更假有人話箇首詩反映嘚作者對殖民主義思想嗰一種表達。《To Autumn》拕評做英語最精彩傑出嗰短篇詩之一、英語抒情詩最常刊選嗰作品之一。

## 背景

吉茨嘚1819年嗰春天寫正佢嗰好幾部重要俄打（頌歌）：《Ode on a Grecian Urn、《Ode on Indolence》、《Ode on Melancholy》、《Ode to a Nightingale》同得Ode to Psyche》。過吥5月，佢開始較得創作別嗰形式嗰詩歌，箇包括同得佢朋友加室友Charles Brown一下合作完成嗰悲劇詩《Otho the Great》、《Lamia》嗰另半部、接得寫冇完結嗰史詩Hyperion。由春至秋箇段時間裡頭，吉茨嗰全部精力都貢獻於佢嗰詩歌創作，體裁包括長篇、短篇詩，佢更假俄得自簡一日要寫正多過15行韻文。有閑佢哈會為得豐富思想去學習Robert Burton嗰《Anatomy of Melancholy》。

話係許年寫得許多首詩，但箇一整年都吉茨嘚因為經濟問題拕舞得頭愅緊。佢也拕佢屋裡移民美國嗰兄George嗰稅務問題分心。1819年9月19號，佢終於住下心完成《To Autumn》。箇首詩是佢詩人生涯嗰終結點。佢再也劃時間不出佢創作詩歌，只得尋有報酬嗰事做。財務上嗰問題，加上臨死嗰精神面貌、個人嗰責任心都舞得佢詩作努力非常艱難。

9月19號箇日，吉茨嘚Winchester團近嗰Itchen河邊蕩。萬後日佢寫信得佢嗰朋友John Hamilton Reynolds，裡頭話許時嗰景色影響到佢同得末後嗰《To Autumn》嗰創作。「箇下嗰景色幾克氣，空氣幾清新。一切都清晰得溫和。…我早以冇像箇下樣歡喜殘田過。…啷話盈餘嗰田茬相起來都係溫柔嗰——咁話許滴子畫也係溫柔嗰——佢箇深刻嗰打動哩禮拜天散步嗰我，我會搦佢來創作。」不係所有吉茨嗰想法都係光明嗰，佢曉得自簡九月份要最終放棄Hyperion。故係佢寫得Reynolds嗰信裡頭話佢放棄哩長篇詩，吉茨也冇搦《To Autumn》寄得Reynolds，但佢寄得佢發行者加朋友Richard Woodhouse嗰信含得箇首詩，佢嗰日期即拕算做詩作嗰創作日。

等校訂過《To Autumn》後，箇首詩拕收錄嘚吉茨嗰1820年詩作集《Lamia, Isabella, the Eve of St. Agnes, and Other Poems》裡頭。發行者Taylor跟到Hessey有滴怫佢會受到吉茨嗰1820年詩作Endymion嗰負面影響，為得防止瑣嗰口碑，故係發行箇部詩集之前刪吥哩任何可能舞出爭議嗰政治傾向嗰言論。

## 詩文

:Season of mists and mellow fruitfulness
::薄霧嗰季節、丩圓嗰熟果
:Close bosom-friend of the maturing sun
::（汝係）成熟嘚嗰日頭嗰密友
:Conspiring with him how to load and bless
::（汝俚）密謀嘚啷裝車、啷感恩
:With fruit the vines that round the thatch-eaves run;
::搦得茅屋檐下底嗰葡萄藤。
:To bend with apples the moss'd cottage-trees,
::屋前嗰老樹駄嘚蘋果，
:And fill all fruit with ripeness to the core;
::成熟拕築進全部果芯；
:To swell the gourd, and plump the hazel shells
::葫蘆膨起、榛殼繌開
:With a sweet kernel; to set budding more,
::築出一隻馨甜嗰果仁；為得起正多、
:And still more, later flowers for the bees,
::非常多嗰蜜蜂嗰花房。
:Until they think warm days will never cease,
::一徑舞得佢俚覺得熱天永不止息，
:For Summer has o'er-brimm'd their clammy cells.
::因為夏日老早就實滿佢俚嗒粘嗰窠。
-----
:Who hath not seen thee oft amid thy store?
::曷個不係緊相到汝常伴穀倉？
:Sometimes whoever seeks abroad may find
::外頭不間界都得尋到
:Thee sitting careless on a granary floor,
::汝隨意嗰坐嘚禾場上，
:Thy hair soft-lifted by the winnowing wind;
::汝飄輕嗰髮絲拕風吹起；
:Or on a half-reap'd furrow sound asleep,
::要不（汝）睏嘚作完一半嗰田堘上，
:Drows'd with the fume of poppies, while thy hook
::拕罌粟嗰花香迷醉，汝嗰鐮刀
:Spares the next swath and all its twined flowers:
::拕掟嘚團近嗰犁溝、拕埋嘚花叢肚裡：
:And sometimes like a gleaner thou dost keep
::有時間汝好似撿榖者硬要摮得
:Steady thy laden head across a brook;
::汝嗰頭、跨過小溪；
:Or by a cider-press, with patient look,
::或者嘚榨果架邊上，耐心嗰
:Thou watchest the last oozings hours by hours.
::花幾個鐘頭眵許滴落下嗰酒漿。
-----
:Where are the songs of Spring? Ay, where are they?
::春歌嘚曷首？咦，人哩？
:Think not of them, thou hast thy music too,-
::莫想佢俚，汝也有自簡嗰音樂，
:While barred clouds bloom the soft-dying day,
::等橫雲照出斷夜嗰天，
:And touch the stubble-plains with rosy hue;
::搦作過嗰田擢上玫瑰色；
:Then in a wailful choir the small gnats mourn
::接得蟆子嗰悲詩班低吟起來
:Among the river sallows, borne aloft
::嘚河柳裡頭，一下高
:Or sinking as the light wind lives or dies;
::一下低，隨微風起滅；
:And full-grown lambs loud bleat from hilly bourn;
::山川傳來嗒壯嗰羊羔子高亢嗰咩叫聲；
:Hedge-crickets sing; and now with treble soft
::籬笆下灶馬子歌唱；高歌響起
:The red-breast whistles from a garden-croft;
::紅胸嗰知更鳥嘚田園啼叫；
:And gathering swallows twitter in the skies.
::群燕嘚天上尖叫。

## 主題

《To Autumn》嗰三隻詩節分頭描述哩秋季嗰三隻方面：成熟、勞作、農閒，對應嗰時間係立秋到中秋再到立冬，另一根平行嗰時間線係清時到下晝到夜邊。吉茨利用視覺、聽覺嗰描寫來表現箇滴變化進程，係佢別嗰俄打裡頭冇採用過嗰。秋天嘚完首詩裡頭拕擬人化，佢密謀、催熟果實、收穫、舞音樂。

頭隻詩節描述秋天係自然變化、發展、成熟嗰推動力，佢嗰貢獻舞得人家以為熱天不會完結。箇時間因為熱和嗰天氣，果實仍然成熟嘚、花蕾開放嘚。詩節對變化過程嗰感官描寫係：駄、膨、繌。

第二隻詩節搦秋天擬人做一隻收穫著，拕人家相得著不共樣嗰裝扮進行勞作，為得第年嗰食物儲備。勞作嗰舉動欠缺直接嗰描述，每隻動作都係非常柔嗰。秋天冇斫真嗰收穫，而係坐嘚許首、邊歇邊相。佢拕比喻做一隻累傷嗰勞動者，末後哈話秋天好似撿榖者，佢嗰堅毅強調出全詩嗰靜態。日上勞作嗰過程都通過下晝嗰磕睏、迷醉傳達出來：揚榖、睏覺、歸屋、榨果。

第三隻詩節搦秋天、春天嗰聲氣做比較。秋天表現出嗰聲氣不凈係佢嗰，也係夜裡嗰柔和聲氣：斷夜邊蟆子嗰低吟、羊羔嗰咩叫。詩歌嗰督尾表現出黑夜嗰降臨，死亡也隨得年終而來臨。嗒壯嗰羊羔子好似葡萄、葫蘆、榛果，冬天會拕收穫。尖叫嗰群燕準備離開，田野仰上就會荒蕪。啼叫嘚嗰紅胸嗰知更鳥、歌唱嘚嗰灶馬子都係冬天嗰基本象徵。詩節裡頭秋天嗰聲氣就係生命嗰頌歌。長大嗰羊羔、遷徙嗰燕子暗示嘚春天，即暗示嘚季節嗰循環。

《To Autumn》嗰主題同吉茨1819年嗰蠻多俄打都有聯繫。好似，《Ode to Melancholy》介紹對生命進程嗰接受，《To Autumn》也重提箇隻概念。《To Autumn》通過應用想像力展現出一幅死亡嗰畫面、一隻拕歡迎嗰結局，1819年嗰詩作對箇隻題材不大涉及。《To Autumn》著力話成熟已經達成，故係成長已經冇有必要，生、死之間已經產生和諧。為得表現箇隻和諧關係，每隻詩節嗰督上都運用兩行詩，箇標誌得詩節之間嗰暫停，也標誌得全詩主題嗰延續。《To Autumn》含得理想同得現實之間嗰結合，佢著重描繪秋天嗰原始形象，展現出一隻實際嗰天堂。秋天代表得成長、成熟、乃至臨近嗰死亡。

《To Autumn》好似吉茨嗰《Ode on Indolence》、《Ode to Psyche》樣，為得藝術得幫助社會嗰功能辯護。《To Autumn》描述宇宙之中，自然同得文化係獨立嗰兩隻部份，而自然經過藝術家拕轉化做文化，人力通過對自然嗰農業勞作創造文明。藝術家好似作田佬，搦自然變做消費品，供給人民營養。《To Autumn》嗰末尾大量描述歌唱，係話自然讓步得文明，即象徵得自然、藝術家對社會嗰自我獻身。

有人話《To Autumn》儘管拕歷史事件間接嗰影響，但佢特試忽略1819年出嗰政治大事。不過又有人話《To Autumn》同許年嗰貝特魯大屠殺有直接關聯，「話《To Autumn》逃避涉及社會暴力嗰主題係有失公道嗰，因為佢清楚嗰談及死亡。」哈有人話《To Autumn》嗰主題設計英國殖民主義嗰歷史背景，因為全詩由溫和嗰氣氛升級為熱帶嗰氣候。

## 結構

《To Autumn》攏共有三隻詩節，每隻詩節有一十一行韻文。吉茨嘚1819年寫嗰俄打都係頌歌嗰形式結構，即有三隻分隔鮮明嗰段落，分頭對應正旋舞歌（strophe）、對旋舞歌（antistrophe）、終結舞歌（epode）嗰傳統劃分。《To Autumn》嗰詩節又同別嗰俄打不共樣，因為佢嗰詩節有一十一行韻文，而不係十行，每隻詩節嗰最督韻文嗰前頭哈設置一隻兩行詩。

吉茨接得使用佢嘚1819年春天寫嗰許五首詩嗰技巧創作《To Autumn》，除吥有滴方面有差，好似《To Autumn》就省吥話事者、集中處理具體嗰概念。《To Autumn》冇先頭詩作嗰戲劇性變化，全詩強調嗰內容由頭到督都冇什哩改變，故係箇拕人話做係「發展同停止嗰結合」（a union of process and stasis）、「歇嘚嗰能量」（energy caught in repose），吉茨自簡都叫佢「駐止」（stationing）。另外，吉茨接連兩到運用尢比閂（Ubi sunt）嗰戲劇技法表達出佢嗰憂思，詢問擬人化嗰春天嗰所在，「Where are the songs of Spring?」。

《To Autumn》係搦吉茨慣用嗰弱強五歩格嗰格式寫成嗰，即一行有五隻重音節、每隻重音節前頭有隻輕音節。但吉茨修改箇隻格式，採用屋大維倒裝格式，即一行嗰頭上使用重音節前、輕音節後嗰格式，好似「**Sea**son of **mis**ts and **mel**low **frui**tfulness」；吉茨哈使用強強格嗰格式，即相連嗰詩節嗰頭行都搦重音節做起頭，為得強調問嗰問題：「**Who** hath not seen thee...…**Where** are the songs...?」

《To Autumn》嗰韻嗰形式係三隻詩節搦ABAB起頭，接得分頭係CDEDCCE、CDECDDE、CDECDDE嗰押韻結構。末行之前有隻兩行詩。《To Autumn》有滴子語句類似吉茨早以嗰詩作《Endymion》、《Sleep and Poetry》、《Calidor》裡頭嗰句式。吉茨特色性嗰使用單音節詞，好似「...how to load and bless with fruit the vines that round the thatch-eaves run.」；雙唇輔音（）嗰使用也加重詩文嗰分量，好似「...for Summer has o'er-brimm'd their clammy cells.」；長元音嗰使用限定住詩文嗰進度，好似「...while barred clouds bloom the soft dying day.」，不過長元音之間始終拕輔音隔開。視覺韻也拕採用，好似「may **find**[] …winnowing **wind**[]」。

《To Autumn》嗰草稿同得印刷本之間嗰差別係因為吉茨提煉過詩文嗰語言，好似佢改「Drows'd with red poppies」做「Drows'd with the fume of poppies」，為得強調嗅覺而不係視覺；增添被動態、過去式，好似改「While a gold cloud」做「While barred clouds」；文字語句嗰強化，好似改「whoever seeks for thee may find」做「whoever seeks abroad may find」。第二隻詩節嗰蠻多詩文都拕徹底重寫過，特別係許滴合韻不到嗰。哈有滴子細改動係補還草稿裡頭誺記嗰標點、改變字母大小寫。

## 評論

學者、評論家對《To Autumn》都一致覺得佢係英語最完美嗰詩歌之一。A.C. Swinburne話佢同得《Ode on a Grecian Urn》係吉茨創作嗰俄打裡頭最接近絕對完美嗰；Aileen Ward話佢係吉茨最完美、最無憂嗰詩作；Douglas Bush話佢結構、體裁、語調、韻律都係無瑕嗰；Walter Evert話佢係吉茨改過嗰詩裡頭唯一係完美嗰，若係要話滴子吉茨對英語詩歌傳統嗰卓越貢獻，許就係完首詩嗰絕對完美性，佢嗰隻隻部份都係非常重要嗰、相互之間也緊密呼應。

起頭，對《To Autumn》嗰關注集中得佢係《Lamia, Isabella, the Eve of St. Agnes, and Other Poems》嗰一篇箇隻身份上。一隻匿名評論家嘚1820年6月嗰《Monthly Review》話，「箇隻作者有豐富嗰想像力、幻想力；佢嗰幻想力嘚《On Autumn》許幾行表現得極其豐富，舞得我俚對自然嗰真實性嗰瞭解過多我俚早以相過嗰任何描述。…若係我俚冇什哩愅嗰話，K先生嗰特長已經超出所有評論能力嗰範圍。我俚情願𠱽得佢莫有許多驚人嗰原創力，莫許歡喜用新穎、古舊嗰句式，莫覺得詩作就凈係箇個或許個。」但Josiah Conder嘚1820年9月嗰《Eclectic Review》反得話，「頭隻為得初嘗詩作嗰樂趣，自然嗰選擇細短篇幅。第二隻關於秋天嗰俄打也冇什哩不合嗰內容。」1820年嗰《Edinburgh Magazine》乾脆話，「關於幻想、秋天嗰俄打都有巨大嗰意義。」

19世紀中期嗰評論開始讚賞箇首詩。1859年10月嗰《National Review》話「《To a Nightingale》、《To a Grecian Urn》、《To Melancholy》、《To Autumn》箇四首精緻嗰俄打都咁富有深刻嗰思想，描繪嗰畫面咁鮮明、有含義。」1865年，Matthew Arnold憑得箇首詩話吉茨係好過雪利嗰詩人。1883年，John Dennis話，「《Ode to Autumn》描述帶得季節嗰榮光嗰成熟，佢係抒情詩裡頭最珍貴嗰寶石之一。」1888年《Britannica》話，「箇滴子俄打裡頭有兩隻最接近絕對完美、可能係人類語言對曠世絕美最勝利嗰成就同得造詣，佢俚係《To Autumn》同得《To a Grecian Urn》。」

20世紀以來嗰評論好似：1904年，Stephen Gwynn話，「吉茨嗰所有俄打裡頭就作《To a Nightingale》、《On a Grecian Ur》、《To Autumn》箇三首。對佢俚嗰評論係蠻艱難嗰，佢俚好似含得詩歌嗰全部魔力。」1920年，Sidney Colvin話「佢冇《To a Grecian Urn》、《To a Nightingale》、《On Melancholy》樣指引讀者嗰靈魂思想，但總嗰來話佢比別嗰更完整、更無暇。」1934年，Margaret Sherwood話「佢完美嗰表現出原始情感、暗淡思維轉化做人性思想箇隻過程嗰詞語。」

1961年，Harold Bloom話《To Autumn》係「英語短篇詩歌裡頭最完美嗰。」1963年，Walter Jackson Bate話「歷代人都覺得佢係英語裡頭最接近完美嗰詩歌之一。」1973年，Stuart Sperry話「《To Autumn》通過接受我俚經驗天生嗰次序感—季節嗰自然韻律，而獲得成功。箇首詩話都冇話，就必然嗰提出『成熟即所有』嗰真理，通過深厚豐富嗰暗喻，提出『成熟嘚秋天』箇隻簡單嗰感知認識。」1981年，William Walsh話「主要嗰俄打裡頭冇有挑戰得正《To Autumn》嗰地位、權威嗰。吉茨生命裡頭熱烈嗰徹底成熟得箇首詩裡頭拕完全嗰實現、強力嗰化身，好似佢信裡頭辯論嗰樣。」1988年，Helen Vendler話「吉茨通過《To Autumn》尋到佢對藝術嗰社會價值最深刻、充分嗰符號。」

1997年，Andrew Motion總結對《To Autumn》嗰評價，末後話「佢係時常拕話係吉茨最…無憂嗰詩作。…要話佢嗰成就嗰最大力量，許就係佢嗰張力係有效、高標準嗰。」1998年，M. H. Abrams話「《To Autumn》係吉茨嗰最督一部藝術要作。箇首詩對時間、刹那、死亡嗰從容默許，係發生的吉茨曉得佢嗰壽命不多過兩年嗰背景下。」同年，James Chandler話「咁多人都話《To Autumn》係吉茨最偉大嗰作品，許係因為佢有量面對佢短暫一生最野嗰挑戰，跟得戰勝。」2000年，Timothy Corrigan話「好似別嗰評論家話嗰，《To Autumn》係吉茨最大嗰成就，因為佢改善日常口語嗰英語白話，嘚完首詩裡頭變得咁有田園魅力。」2008年，Stanley Plumly話「歷史、歷代都永生會搦《Ode to a Nightingale》、《Ode on a Grecian Urn》、《To Autumn》看做係英語裡頭最值得收錄嗰悲觀抒情詩。」

## 註腳

## 參考

* Abrams M. H. 「Keats's Poems：The Material Dimensions」於《The Persistence of Poetry》，Ed. Robert Ryan同Ronald Sharp，Amherst：University of Mass，Press，1998，ISBN 1-55849-175-9
* Arnold Matthew，「Essays in Criticism」，London：Macmillan，1865，OCLC 3012869
* Bate Walter Jackson，「John Keats」，Cambridge，Mass.：Belknap Press of Harvard University Press，1963，OCLC 291522
* Bate Walter Jackson，「The Stylistic Development of Keats」，New York：Humanities Press，1962，OCLC 276912
* Baynes Thomas (Ed.)，「Encyclopædia Britannica」，Vol XIV，Cambridge：Cambridge University Press，1888，OCLC 1387837
* Bennett Andrew，「Keats，Narrative and Audience」，Cambridge、New York同Melbourne：Cambridge University Press，1994，ISBN 0-521-44565-5.
* Bewell Alan. 「『To Autumn』 and the Curing of Space」於《Keats's Poetry and Prose》，ed Jeffrey Cox，634–642，New York：W. W. Norton & Company，2008，ISBN 978-0-393-92491-6 
* Blades John，「John Keats：the poems」，Macmillan，2002，ISBN 978-0-333-94895-8 
* Bloom Harold，「The Visionary Company」，Ithaca：Cornell University Press，1993，ISBN 0-8014-0622-6
* Bloom Harold，「The Ode *To Autumn*」於《Keats's Odes》，ed. Jack Stillinger，44–47，Englewood，NJ：Prentice-Hall，1968，OCLC 176883021 
* Boey Kim Cheng，''On First Looking into Keats' "To Autumn"''，*Quarterly Literary Review Singapore*，Vol. 7 No. 2 2008
* Chandler James，「England in 1819」，Chicago：University of Chicago Press，1998，ISBN 0-226-10108-8 
* Colvin Sidney，「John Keats」，London：Macmillan，1920，OCLC 257603790
* Corrigan Timothy，「Keats，Hazlitt and Public Character」於《Challenge of Keats》，Ed. Allan Christensen、Lilla Jones、Giuseppe Galigani同Anthony Johnson，Atlanta：Rodopi，2000，ISBN 90-420-0509-2
* Dennis John，「Heroes of Literature，English Poets」，New York：E. & J. B. Young，1883，OCLC 4798560
* Evert Walter，「Aesthetics and Myth in the Poetry of Keats」，Princeton：Princeton University Press，1965，OCLC 291999 
* Flesch William，「Companion to British Poetry，19th Century」，Facts on File，2009，ISBN 978-0816058969 
* Fry Paul，「A Defense of Poetry」，Stanford：Stanford University Press，1995，ISBN 0-8047-2452-0
* Gittings Robert，「John Keats」，London：Heinemann，1968，OCLC 295596
* Gwynn Stephen，「The Masters of English Literature」，London：Macmillan，1904，OCLC 3175019
* Keats John，「The Life and Letters of John Keats* ed. Richard Houghton (reprint)，Read Books，2008
* Matthews G. M. (ed.)，「John Keats：The Critical Heritage」，London：Routledge，1971，ISBN 0-7100-7147-7
* McGann，「Keats and the Historical Method in Literary Criticism」，*MLN'' 94 (1979)：988–1032.
* Motion Andrew，「Keats」，Chicago：University of Chicago Press，1999，ISBN 0-226-54240-8
* Plumly Stanley，「Posthumous Keats」，New York：W. W. Norton，2008，ISBN 978-0-393-06573-2
* Ridley Maurice，「Keats' Craftsmanship」，Oxford：Clarendon Press，1933，OCLC 1842818
* Sherwood，Margaret，「Undercurrents of Influence in English Romantic Poetry」，Cambridge，Mass.：Harvard University Press，1934，OCLC 2032945
* Sperry Stuart，「Keats the Poet」，Princeton：Princeton University Press，1973，ISBN 0-691-06220-X
* Strachan John，「A Routledge Literary Sourcebook on the Poems of John Keats」，London：Routledge，2003，ISBN 0-415-23477-8
* Vendler Helen，「The Music of What Happens」，Cambridge，Mass：Harvard University Press，1988，ISBN 0-674-59152-6